text: Et nyt hjerte gav livet til Jørgen
  14 oktober 2017 kl. 17.17
  Takket være en ukendt donor et sted i Norden er Jørgen Skaarup i live i dag.
  Jørgen Skaarup i Bøgeskov ved Brørup er heldig, at han er i live. Nu er han 57 år. Men hvis ikke det var for et nyt hjerte, var han kun blevet 54 år, og hans kone Anne Mette ville have været enke.
  Derfor opfordrer ægteparret nu folk til at tage stilling til organdonation og få talt med familien, før ulykken rammer.
  Jørgen Skaarups hjerte var for stort. Derfor fik han indoperet en pacemaker med indbygget hjertestarter. Den holdt ham kørende i fem år, men efter flere hjertestop og genoplivninger blev han indstillet til at få indopereret et nyt hjerte.
  Jørgen Skaarup var heldig. Allerede efter en måned dukkede et ledigt hjerte op. I dag holder det Jørgen Skaarup i live. Hør ham fortælle om det i klippet her:
  Jørgen Skaarup ved ikke, hvor hjertet i hans bryst kommer fra. Kun, at det er fra et sygehus et sted i Norden.
  I dag opfordrer Dansk Center for Organdonation til, at vi bliver bedre til at tale om donation.
  15 pct. af befolkningen i Region syddanmark har tilmelt sig Donorregisteret. 
  380 danskere fik et nyt organ i 2016.
  100 afdøde donerede organer i 2016.
  466 danskere ventede på et nyt organ ved udgangen af 2016.
  Knap en mio. danskere er lige nu registreret i Donorregisteret.
  Kilde: Dansk Center for Organdonation.
  